Il-President temporanju tal-Ukrajna, Olexander Turchynov wissa lir-Russja kontra “aggressjoni militari” fil-Crimea. Huwa qal li t-truppi Russi mill-flotta Russa tal-Baħar l-Iswed m’għandhomx jiċċaqalqu ‘l barra mill-bażi navali tagħhom f’Sevastopol. It-twissija saret wara li nies armati okkupaw il-parlament tar-reġjun u l-kwartieri tal-Gvern f’Simferopol fir-reġjun tal-Krimea, fejn hemm maġġoranza ta’ popolazzjoni Russa. Huma tellgħu l-bandiera Russa minflok dik tal-Ukrajna. Mhux ċar min huma n-nies armati. Il-gvern lokali jgħid li qed jinnegozja ma’ dawk li okkupaw il-bini jum biss wara li kien hemm konfrontazzjoni u ġlied bejn separatisti favur ir-Russja u dawk li jagħtu appoġġ lill-mexxejja l-ġodda tal-pajjiż. Il-Ministru għall-Intern Ukren, Arsen Avakov, qal li l-qawwiet tas-sigurtà għalqu l-inħawi biex fi kliemu “jevitaw it-tixrid tad-demm”. Huwa qal li dawk li okkupaw il-bini huma provokaturi. Il-Prim Ministru reġjonali Anatoliy Mohylyov qal li huwa lest jiddiskuti mal-irġiel li sa issa ma għamlu ebda talba. Skont iċ-ċensiment tal-2001, il-popolazzjoni ta; Krimea hija magħmula minn Russi etniċi (58.5 fil-mija), Ukreni etniċi (24.4) u Tartari tal-Krimea (12.1). Sadanittant, il-President Putin, bla mistenni, ordna eżerċizżi militari fil-punent u ċ-ċentru tar-Russja – inkluż mal-fruntiera mal-Ukrajna – biex iqis kemm huma lesti għal gwerra il-qawwiet armati. Il-ħidma tinvolvi 150,000 membru tal-armata, il-qawwiet navali u dawk tal-ajru li huma stazzjonati fid-distrett militari tal-punent – territorju vast li jmiss mal-Ukrajna, il-Belarus, l-istati Baltiċi, il-Fillandja u l-Arktiku. L-aħbar mill-ewwel wasslet għal twissija mill-Istati Uniti li xi intervent military Russu fl-Ukrajna ikun żball gravi. L-aħbar tal-eżerċizzi militari ħarġet hekk kif  Arseniy Yatsenyuk (fuq), wieħed minn dawk li mexxa d-dimostrazzjonijiet favur l-UE, ingħażel bħala l-Prim Ministru tal-Ukrajna sakemm isiru l-elezzjonijiet presidenzjali f’Mejju. In-nomina tiegħu tħabbret quddiem għexieren ta’ eluf ta’ nies f’Misraħ Indipendenza, il-qofol ta’ tliet xhur ta’ dimostrazzjonijiet li wasslu biex itir il-President Viktor Yanukovych. Sadanittant, tħabbar li l-Ministri għall-Affarijiet Barranin tas-Slovakkja, ir-Republika Ċêka u l-Unhġerija se jmorru l-Ukrajna għada għal taħdidiet f’Doneck mal-aġent  President Oleksander Turchinov u rappreżentanti tal-gvern. Il-Ministeru għall-Affarijet Barranin tas-Slovakkja qal li ż-żjara għandha l-barka u l-appoġġ tal-kap tal-politika barranina tal-UE, Catherine Ashton. Aktar qabel: Organizzazzjoni tal-aħbarijiet rispettata fir-Russja qalet li l-eks-President Viktor Yanukovych tal-Ukrajna deher f’lukanda f’Moska u issa jinsab fi klinika tal-Kremlin barra l-belt kapitali. Imkejjen qalu li kien impossibbli jikkonfermaw ir-rapport tal-organizzazzjoni tal-RBK iżda s-sigurtà fil-Lukanda Ukraina kienet qawwija aktar mis-soltu tard l-Erbgħa filgħaxija bil-pulizija jgħassuha minn karozzi pparkeġġjati u gwardi fil-lobby tal-lukanda. Uħud mill-allejati ta’ Yanukovych, li kienu rrapportati li kienu miegħu, għandu mnejn li għadhom hemm. Yanukovych ilu ma jidher pubblikamwent min-nhar is-Sibt.